**Iklanberény Községi Önkormányzat Képviselő-testületének**

**1/2018. (II. 15.) önkormányzati rendelete**

**az önkormányzat 2018. évi költségvetéséről**

Iklanberény Községi Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotó hatáskörében, az Alaptörvény 32. cikk (1) bekezdésének f) pontjában meghatározott feladatkörében eljárva a következőket rendeli el:

**A rendelet hatálya**

**1.§**

A rendelet hatálya kiterjed Iklanberény Községi Önkormányzatra (továbbiakban: Önkormányzat).

**A költségvetés bevételei és kiadásai**

**2.§**

(1) A Képviselő-testület az önkormányzat 2018. évi költségvetését:

a) 32.006.464 Ft bevétellel állapítja meg, ezen belül:

aa) a működési bevételek összesen: 15.741.257 Ft,

ab) a felhalmozási bevételek összesen: 0 Ft,

ac) finanszírozási bevételek összesen: 16.265.207 Ft.

b) 32.006.464 Ft kiadással állapítja meg, ezen belül:

ba) a működési kiadások összesen: 31.336.464 Ft,

bb) a felhalmozási kiadások összesen: 670.000 Ft,

bc) finanszírozási kiadások összege: 0 Ft.

(2) Az (1) bekezdésben megállapított költségvetési bevételek forrásonkénti megoszlását önkormányzati szinten, továbbá a kötelező feladatok, önként vállalt feladatok, állami (államigazgatási) feladatok szerinti bontásban a 3. melléklet részletezi. A 2018. évi költségvetési törvény szerint a helyi önkormányzat általános működésének és ágazati feladatainak részletezését a 4. melléklet tartalmazza.

(3) Az (1) bekezdésben megállapított költségvetési kiadások kiemelt előirányzatonként megoszlását önkormányzati szinten, továbbá a kötelező feladatok, önként vállalt feladatok, állami (államigazgatási) feladatok szerinti bontásban a 2. melléklet részletezi. Az egységes rovatrend szerint a kiemelt kiadási és bevételi jogcímeket az 1. melléklet tartalmazza.

(4) A támogatások, kölcsönök nyújtását és támogatási bevételeket a 12. és 13. melléklet tartalmazza.

(5) A helyi adó és egyéb közhatalmi bevételeket a 14. melléklet tartalmazza.

**3.§**

(1) Az Önkormányzat nevében végzett

a) beruházási kiadások: 670.000 Ft,

b) felújítási kiadások: 0 Ft,

melyet a 6. melléklet részletez.

(2) A költségvetési évben az önkormányzatnak nincs olyan fejlesztési célja, amely megvalósításához Magyarország gazdasági stabilitásáról szóló 2011. évi CXCIV. törvény (a továbbiakban: Stabilitási tv.) 3. § (1) bekezdése szerinti adósságot keletkeztető ügylet megkötése válhat szükségessé (9. melléklet).

(3) Az Önkormányzat a Stabilitási tv. 3.§ (1) bekezdése szerint adóságot keletkeztető ügyletekből és kezességvállalásból fennálló kötelezettségeit az adósságot keletkeztető ügyletek futamidejének végéig, illetve a kezesség érvényesíthetőségéit, és a figyelembe vehető saját bevételeit a 10. melléklet szerint állapítja meg.

(4) Az Európai Uniós forrásból finanszírozott támogatással megvalósuló programok, projektek kiadásait, bevételeit, valamint az Önkormányzat ilyen projektekhez történő hozzájárulását a 11. melléklet tartalmazza.

**4.§**

Az Önkormányzat által a lakosságnak juttatott települési támogatást, szociális, rászorultsági jellegű ellátásokat a Képviselő-testület 539.000 Ft-ban állapítja meg, melyet a 7. melléklet részletez.

**5.§**

(1) Az Önkormányzat a költségvetésében az általános tartalékot 1.000.000 Ft-ban, a céltartalékot 13.997.464 Ft-ban állapítja meg, melyet a 8. melléklet részletez.

(2) A céltartalék tervezett felhasználása a Képviselő-testület hatásköre.

**6.§**

(1) A működési bevételek és működési kiadások egyenlege 15.595.207 Ft hiány.

(2) A felhalmozási bevételek és felhalmozási kiadások egyenlege 670.000 Ft hiány.

(3) A működési hiány belső finanszírozása érdekében a Képviselő-testület az előző év működési költségvetési maradványának igénybevételét és értékpapír beváltását rendeli el.

(4) A felhalmozási hiány belső finanszírozása érdekében a Képviselő-testület értékpapír beváltását rendeli el.

(5) A (3) és (4) bekezdésben foglaltakon túl hiány finanszírozására nem kerül sor.

**7.§**

Az Önkormányzat engedélyezett létszáma 1 fő. A közfoglalkoztatottak éves létszám előirányzata 0 fő, melyet az 5. melléklet részletez.

**8.§**

Az Önkormányzata 2018. évi kiadási tervében a polgármester államigazgatási hatáskörét érintő bevételek és kiadások tervezésére nem került sor.

 **A költségvetés végrehajtására vonatkozó szabályok**

**9.§**

(1) Az Önkormányzati költségvetés végrehajtásáért a polgármester, a könyvvezetéssel kapcsolatos feladatok ellátásáért a jegyző a felelős.

(2) Az Önkormányzat gazdálkodásának biztonságáért a Képviselő-testület, a gazdálkodás szabályszerűségéért a polgármester a felelős.

(3) A Képviselő-testület felhatalmazza a polgármestert, hogy e rendelet keretein belül a 2018. évi költségvetésben az Önkormányzatot megillető bevételek beszedéséről gondoskodjon, valamint intézkedéseket tegyen a jóváhagyott kiadási előirányzatok célirányos felhasználására.

(4) A készlet- és kis értékű tárgyi eszköz beszerzésekre, a kiküldetésre, reprezentációs kiadásokra, továbbá egyes kisösszegű szolgáltatási kiadások készpénzben történő teljesítésére a Pénzkezelési szabályzatban meghatározott házipénztári keret nagyságára figyelmemmel igényelhető készpénz felvétele.

(5) Az Önkormányzat elszámolási számláját az összes alszámlával együtt az OTP Bank sárvári fiókjánál vezeti.

**Államháztartáson kívülre megítélt támogatások folyósítására vonatkozó szabályok**

**10.§**

(1) Az államháztartáson kívülre megítélt támogatások folyósítására azt követően kerülhet sor, hogy a támogatottal az Önkormányzat nevében a polgármester megállapodást köt a támogatás céljáról, a támogatott tevékenységről, a támogatás összegéről, a felhasználás határidejéről, a rendelkezésre bocsátásnak (folyósításnak) módjáról, feltételeiről, ütemezéséről, az elszámolási kötelezettség szabályairól, valamint a jogosulatlanul igénybevett támogatás visszafizetési rendjéről.

(2) A megállapodás megkötésének feltétele, hogy a támogatott írásban nyilatkozik arról, hogy megfelel a közpénzekből nyújtott támogatások átláthatóságáról szóló 2007. évi CLXXXI. törvényben foglalt feltételeknek.

(3) Amennyiben a támogatott az átvett támogatást vagy annak egy részét jogtalanul vette igénybe, azt nem a pályázatban megjelölt programra, feladatra használta fel, vagy a támogatások igényléséhez valótlan adatokat szolgáltatott, a támogatást az önkormányzat költségvetési számlájára köteles egy összegben visszafizetni.

(4) Amennyiben a támogatott az elszámolási kötelezettségnek nem tesz eleget, illetve nem tudja hitelt érdemlően igazolni az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény 30.§-ában előírt kötelezettség teljesítését, a továbbiakban önkormányzati támogatásban nem részesülhet.

(5) Az (1)-(4) bekezdést a külön önkormányzati rendeletben szabályozott támogatásokra az ott írt eltérésekkel kell alkalmazni.

**Finanszírozási bevételekkel és kiadásokkal kapcsolatos szabályok**

**11.§**

(1) A Képviselő-testület felhatalmazza a polgármestert az Önkormányzat számláin átmenetileg szabad pénzeszközök elkülönített (lekötött) betétként történő elhelyezésére és államilag garantált forgatási célú értékpapírok vásárlására.

(2) Az Önkormányzat átmenetileg szabad pénzeszközeinek az (1) bekezdés szerinti hasznosításáról a polgármester a következő ülésen tájékoztatja a Képviselő-testületet.

**Az előirányzatok módosítása**

**12.§**

(1) A Képviselő-testület felhatalmazza a polgármestert a B11. Önkormányzatok működési támogatásai rovaton megtervezett bevételi előirányzat és a B21. Felhalmozási célú önkormányzati támogatás rovaton megtervezett bevételi előirányzat módosítására a K513. Tartalékok rovaton megtervezett költségvetési kiadási előirányzattal szemben.

(2) A Képviselő-testület felhatalmazza a polgármestert az (1) bekezdésben megjelölt kivétellel a B1. Működési célú támogatások államháztartáson belülről, a B2. Felhalmozási célú támogatások államháztartáson belülről, a B6. Működési célú átvett pénzeszközök és a B7 Felhalmozási célú átvett pénzeszközök rovatain megtervezett költségvetési bevételi előirányzatok módosítására a bevételhez kapcsolódó célnak megfelelő költségvetési kiadási előirányzatok egyidejű módosításával.

(3) A Képviselő-testület felhatalmazza a polgármestert a költségvetés kiadásai kiemelt előirányzatok közötti átcsoportosításra.

(4) A Képviselő-testület felhatalmazza a polgármestert 1.000.000Ft összeghatárig döntsön a forrásfelhasználásról.

(5) A Képviselő-testület felhatalmazása alapján történt előirányzat módosításokról és előirányzat átcsoportosításokról a polgármester a Képviselő-testületet a következő költségvetési rendeletmódosításkor tájékoztatja.

**Záró rendelkezések**

**13.§**

A rendelet a kihirdetést követő napon lép hatályba, rendelkezéseit 2018. január 1. napjától
kell alkalmazni. A rendelet hatálya a 2018. évi költségvetés végrehajtásáról szóló beszámoló (zárszámadás) elfogadásáig tart.

Berényi Pál Dr. Tóth Ágnes

 polgármester jegyző

A rendelet kihirdetésre került:

Bük, 2018. február 15.

Dr. Tóth Ágnes

 jegyző